Твининг пројекат

**„Унапређење управљања шумама у Србији као допринос ублажавању климатских промена и прилагођавању на измењене климатске условеˮ**

Завршном конференцијом одржаном на Међународни дан шума, 21. марта 2023. године у Палати Србија, завршен је двогодишњи твининг пројекат „Унапређење управљања шумама у Србији као допринос ублажавању климатских промена и прилагођавању на измењене климатске условеˮ. Пројекат је реализовало Министарство пољопривреде, шумарства и водопривреде – Управа за шуме у сарадњи са аустријско – словачким конзорцијумом. Аустрију, као водећег партнера из ЕУ, представљали су Аустријски истраживачки центар за шуме и Аустријски савезни завод за шуме (BFW), док је институција из Словачке, која је млађи партнер из ЕУ, био Национални шумарски центар. Вођа пројекта је г-дин Петер Мајер из Аустрије, директор BFW, „млађи лидерˮ г-дин Милан Сарваш из Словачке, а из Србије вођа пројекта је в.д. директора Управе за шуме Саша Стаматовић.

Твининг је инструмент Европске уније за институционалну сарадњу између државних управа држава чланица ЕУ и земаља корисница или партнера. Европска унија је подржала и финансирала пројекат у укупном износу од 1.000.000 евра из инструмента за претприступну помоћ (ИПА 2 за 2016. годину).

Општи циљ пројекта је унапређење управљања шумама у Србији у складу са стандардима и захтевима ЕУ и увођење свеобухватне секторске политике како би се обезбедила отпорност шума на климатске промене. Специфични циљ пројекта је јачање капацитета сектора шумарства у Србији у циљу испуњења обавеза које произилазе из ЕУ стандарда и прописа из сектора шумарства и сродних области.

Пројекат је реализован кроз три компоненте.

Задатак Компоненте 1. био је процена и унапређење тренутне политике и административних капацитета у сектору шумарства у Србији. У оквиру ове компоненете планиране су и реализоване следеће активности:

* свеобухватна процена сектора шумарства Србије;
* израда плана („мапе путаˮ) за национални шумарски програм;
* план обука заснован на детаљној процени потреба и његова имплементација;
* студијска посета Аустрији и Словачкој и двонедељна специјализација у Словачкој.

Задатак Компоненте 2. био је процена и унапређење постојећег система финансирања у сектору шумарства. На овој компоненти реализоване су следеће активности:

* процена система субвенција у шумарству Србије;
* израда модела субвенција за пошумљавање и градњу и реконструкцију шумских путева у складу са ЕУ захтевима;
* студијска посета релевантним институцијама у Аустрији и Словачкој;
* радионице за државне службенике у Министарству и друге кориснике.

Задатак Компоненте 3. био је процена и усклађивање важећег законодавства у области трговине дрветом са захтевима ЕУ. У том циљу планиране су и реализоване следеће активности на пројекту:

* одржане су радионице са инститиуцијама и органима надлежним за сечу и трговину дрветом у Србији;
* урађена је процена значаја сектора шумарства и дрвне индустрије за економију Србије;
* урађена је анализа институционалне контроле следљивости порекла дрвета и дрвних производа и идентификација главних изазова;
* реализована је студијска посета релевантним институцијама у Аустрији и Словачкој, са фокусом на имплементацију EUTR (Timber Regulation) и једна двонедељна специјализација;
* урађене су препоруке за усаглашавање прописа и урађен Нацрт закона о промету дрвета и дрвних производа.

Од почетка пројекта, 11. јануара 2021. године, до завршне радионице 20. марта 2023. године, реализован је велики број састанака, презентација, радионица које су у почетку биле онлајн, због пандемије изазване корона вирусом, а потом уживо; као резултат тога произведен је обиман материјал у форми извештаја, анализа, презентација, различитих прописа који су преведени на српски и енглески и др. што представља велико богатство за будући рад на финализацији процеса за чије потребе је пројекат и инициран.

За успешну реализацију пројекта заслужан је велики тим експерата из обе партнерске земље из ЕУ, као и бројни стручњаци из области шумарства и сродних сектора у Србији, који су активно учествовали на пројекту и својим ангажовањем допринели његовој успешној реализацији. Укупно су током пројекта била ангажована 43 експерта.

У три студијске посете око 30 представника различитих институција из Србије имало је прилику да сретне колеге у Аустрији и Словачкој, чује бројне презентације, али и да на терену види непосредно како се реализују различите мере и активности у шумарству, у вези са све три компоненте. Констатоване су бројне сличности, али и разлике које могу да буду корисна искуства за даље унапређење сектора шумарства Србије.

Као круна двовогодишњег рада на пројекту одржана је прво завршна радионица 20. марта 2023. године, а потом и завршна конференција 21. марта 2023. године, коју је отворио г-дин Вељко Одаловић, државни секретар у Министарству пољопривреде, шумарства и водопривреде. Присутнима су се обратили и г-дин Christian Ebner, амбасадор Аустрије у Србији, затим г-дин Fedor Rosocha, амбасадор Словачке у Србији, г-дин Sakellaris Hourdas, представник ЕУ делегације, в.д. директора Управе за шуме Саша Стаматовић, а основне податке о пројекту презентовао је стални сарадник на пројекту, г-дин Jozef Turok. Поред информација о реализацији самог пројекта и успешно оствареним резултатима, наглашен је и значај који овакви пројекти имају за даљу сарадњу земаља учесница, јер је успех у реализацији овог пројекта истовремено препорука за нове пројекте у будућности.

Потом је одржана панел дискусија у вези улоге и значаја шума у савременом друштву и актуелним изазовима са којима се суочава савремено шумарство. Панелисти су били Петер Мајер, Милан Сарваш, Предраг Јовић (FAO канцеларија у Београду) и Саша Стаматовић.

Конференцији су присуствовали и представници јавних предузећа за газдовање шумама „Србијашумеˮ и „Војводинашумеˮ, националним парковима Тара, Ђердап и Фрушка гора, представници Института за шумарство из Београда, Института за низијско шумарство и животну средину из Новог Сада, Шумарског факултета Београд, Средње шумарске школе Краљево, Завода за заштиту природе Србије, Покрета горана Србије, Удружења власника шума „Tilvaˮ Нересница, „Fornetˮ д.о.о. које газдује црквеним шумама, представници Министарства финансија и Министарства пољопривреде, шумарства и водопривреде - IPA јединица и Управе за аграрна плаћања.

Затварање конференције обележено је потписивањем Меморандума о разумевању између директора Института за шумарство из Србије, Истраживачког центра за шуме из Аустрије и Националног шумарског центра Словачке.